Päivän ”itkeäkö vaiko nauraa” -uutinen, olkaa hyvä: Swallow the Sunin Dubain-keikan järjestäjätaho julkaisi Facebookissa uutisen, ettei jyväskyläläisorkesteri pääsekään esiintymään paikan päälle. Suomalaisten oli määrä konsertoida 12. helmikuuta Metal East Recordsin järjestämällä keikalla Dubaissa, mutta nyt keikka on peruttu, koska joku on keksinyt, että yhtye ”mainostaa saatananpalvontaa”. Sillä lailla!

Swallow the Sun aikoo kuitenkin lähteä paikalle tapaamaan paikallista fanikuntaansa, mikä kuulostaa varsin asialliselta liikkeeltä. Mutta eipähän ole metallimusiikkia vielä aivan tyystin kesytetty, kun se herättää jossain päin maailmaa vielä näin vahvoja mielenliikkeitä. Ihan tulee mieleen Suomi ja Sex Pistols vuonna 1978!